PREDSJEDNIK Sindikata državnih i lokalnih službenika i namještenika RH Boris Pleša u sinoćnjem je Otvorenom pokušao objasniti zašto misli da u javnom sektoru nije zaposleno previše ljudi, a pritom je izgovorio svašta.

"Tko je porezni obveznik? Porezni obveznik je čovjek koji ima prosječnu plaću 6500 kuna i koji je pretrpan porezima i ne može to izdržati. Pitajte takvog čovjeka na ulici je li spreman izdvojiti 2400 kuna za povišicu ljudima u javnom sektoru koji je ovakav i onakav, u kojemu znamo da ima viška 20 posto ljudi i koji je disfunkcionalan", započeo je Davor Huić.

Šef sindikata misli da nema previše ljudi u javnom sektoru

Uslijedio je odgovor Borisa Plešea, šefa Sindikata državnih i lokalnih službenika i namještenika RH, iz čijih se odgovara može iščitati da on ne misli da ima previše ljudi.

"Ja mislim da se s tim olako barata, bez da se uđe malo dublje analizu, ima li u tom sustavu zaista viška ili nema. Budući da smo mi sindikat koji pokriva cijeli sustav, onda vrlo često razgovaramo u mnogim ministarstvima i drugim tijelima državne uprave pa znamo kakva je situacija.

Međutim, kad se želi nametnuti određena teza, onda se vrlo olako barata s tom tezom da ima višak ljudi i da će se sve riješiti potezom pera da se 20, 30, 40 posto ljudi makne iz sustava", rekao je Pleše dodajući da se može napraviti funkcionalna analiza radnih mjesta i svih koeficijenata.

"I ljudi u javnom sektoru se realni, nisu irealni"

"Što se tiče poreznih obveznika i državni službenici su porezni obveznici. Oni isto rade, svi smo mi porezni obveznici. Ta teza da jedni uplaćuju, a drugi troše po meni ne stoji", kaže Pleše.

Tekst se nastavlja ispod oglasa

"Ja bih volio da privatni sektor ne zovemo realni, nego privatni. Jer ljudi koji rade u javnom sektoru su realni, oni su ljudi koji rade u tom sektoru i često ispada da su ljudi koji rade u javnom sektoru irealni. Nisu. Ja volim radije upotrebljavati taj termin. Javni sektor je nešto gdje je država poslodavac, to su servisne službe za naše građane i tako ih treba i tretirati", kaže Pleše.

"Treba skinuti stigmu s tih ljudi"

"Treba tražiti rješenja koja će dovesti da se skine stigma s tih ljudi koji rade u javnom sektoru, da ih ima puno, da su ovakvi ili onakvi... Slažem se s analizom, jer svi ti servisi građanima trebaju biti dostupni i trebaju raditi kvalitetno", dodao je.

Na pitanje voditeljice slaže li se da je sustav inertan, Pleše odgovara: "Što bi to trebalo značiti? On je velik, i znamo da sustavi koji su veliki, ne u smislu broja ljudi, nego je sama država kao poslodavac velika sa svim tim tijelima... Takve velike sustave je nemoguće samo tako pokrenuti".

"Konfuzan je"

Ministar Aladrović je ovu temu završio riječima: "Evo, svi smo se složili da je sustav konfuzan. A je li velik ili nije, treba dati nekome tko nije unutar sustava da procijeni".